钦定古今图书集成/明伦汇编/官常典/第592卷 > 潘希曾
## 钦定古今图书集成/明伦汇编/官常典/第592卷 > 潘希曾

按《明外史》本传：“希曾，字仲鲁，金华人。祖洪，广西佥事。
父璋，陕西副使。希曾登弘治十五年进士，改庶吉士，
授兵科给事中。”武宗初即位，从中官王润请，以故太
监汪直养子钰为锦衣镇抚，璥为总旗。希曾言：“内臣
无后，养子异姓，人情国典谓何？”帝为寝前命。又因灾
变陈八事，中言：“经筵讲学，图治之本于圣体，未劳射
猎游戏，使人形神顿敝，妨政害治。陛下舍此务彼，由
左右希宠导非，迷君误国。乞简内臣端谨者给侍，俾
佞幸不得近。又《律例》，文武官犯公罪，并许收赎。今廷
臣小过犯，多受鞭笞。乞敕法司，锦衣非犯赃，毋辄施
刑，所以励廉耻，敦臣节也。”疏入，帝不省，而宦官皆怒。
正德二年与御史刘子厉核湖广、贵州军储。奉使还
者，例重贿刘瑾。有司为具厚赀，希曾却之。比还，无所
馈。瑾大怒，责以察奏未明，下诏狱拷讯。廷杖，斥为民。
瑾诛，起吏科右给事中。使安南，历工科都给事中。宦
官请营太素殿及天鹅房、船坞，希曾谏阻，不报。擢南
京太仆少卿。世宗践阼，进本寺卿，迁太常。嘉靖四年
以右佥都御史巡抚南、赣，讨平惠州贼赖贵，斩浰头
贼曾蛇仔，迁工部右侍郎。七年秋，总河侍郎盛应期
以治新河无功召还，命希曾兼右副都御史往代。至
则条上形势，自单至沛，筑长堤百四十馀里，以障黄
河之冲。役夫二万，未期年工成。帝嘉之，增秩二级。九
年六月，河决曹县，分三道东下。其经单、丰、沛三邑者，
赖长堤障之，得无害。后沙淤平满，民多耕作其间，交
口颂之。明年召入京，历兵部左、右侍郎，卒官。希曾学
于章懋，言动有准绳。同郡唐龙以刑部尚书归里，出
入常徒步。或劝乘肩舆，龙曰：“昔吾师章文毅公，吾友
潘司马咸若是。”司马谓希曾也。

===龚洪===按《明外史》本传：“洪字元之，苏州嘉定人。成化十四年
进士。授金华推官。善决狱，迁南刑部主事，历兖州知
府，有殊政。中官李兴出治河，骄恣甚，洪独长揖。府有
借兑粮、寄养马，相沿为常课。洪考寻故牍，知其额外，
力请之上官，得蠲粮万石，马八千匹，民困大苏。弘治
九年，举治行卓异，迁浙江右布政使。未行，得疾几殆。”
僚属入视其橐，仅白金七两，相顾嗟异。比去，士民号
泣载涂。既至，以疾还，久之不出。正德九年始起福建
右布政使，转湖广，为左中贵。纵傔从殃民，洪收系尽
寘之理。入为应天府尹。岁饥，请于朝发赈。十二年，黄
河溢。擢为右副都御史治之，河患旋止。帝南巡，驻驆
临清，洪及山东府按以下咸入谒。帝命置宴。宴具草
略。帝视之，笑曰：“何慢我甚耶？”然竟不怒。及献觞，巡抚
永平王珝。行缓，帝目之。幸臣怵珝，谓上意不测。诘朝
复宴。洪趋进，自言姓名，江彬从旁厉声叱之，冀得罪
两人。帝不为意。已，扈驾而南，彬数欲中洪，帝卒不听。
寻进工部右侍郎，领河事如故。洪雅尚淡素，居官以
廉正见称。是年几七十。连章乞休。世宗立。乃进工尚
致仕。又数年卒。